b'\n_START_ARTICLE_\nGrb Splita\n_START_PARAGRAPH_\nGrb Grada Splita je grb pravokutnog oblika, \xc4\x8dija je osnova stilizirano sjeverno pro\xc4\x8delje Dioklecijanove pala\xc4\x8de, te zvonik splitske katedrale prija\xc5\xa1nje visine. U lijevom gornjem kutu je povijesni hrvatski grb u obliku \xc5\xa1tita, a u desnom gornjem kutu je \xc5\xa1tit iste veli\xc4\x8dine i oblika u kojem je smje\xc5\xa1ten lik Sv. Dujma, za\xc5\xa1titnika Splita u cijeloj visini. Grb je uokviren goti\xc4\x8dkim kvadratima.\n_START_SECTION_\nPovijest\n_START_PARAGRAPH_\nPrema pisanim svjedo\xc4\x8danstvima, grad Split slu\xc5\xbeio se svojim grbom jo\xc5\xa1 u ranom 14. stolje\xc4\x87u. Jedan od najstarijih reljefa gradskog grba nalazi se u isto\xc4\x8dnom dijelu stare splitske vije\xc4\x87nice. Mali reljef \xc4\x8detvornog oblika \xc5\xa1irok 51 cm, a visok 59 cm uzidan je uz prizemne arkade. Uokviren je izmjeni\xc4\x8dnim zupcima, motivom uobi\xc4\x8dajenim u romani\xc4\x8dkom i goti\xc4\x8dkom stilu. Dva mala grba smje\xc5\xa1tena izme\xc4\x91u okvira i zvonika s jedne i druge strane su otu\xc4\x8dena, ali primjetan je njihov oblik \xc5\xa1iljastog \xc5\xa1tita koji su redovito imali grbovi u 13. i 14. stolje\xc4\x87u._NEWLINE_Gradski grb je bio u slu\xc5\xbebenoj uporabi do zavr\xc5\xa1etka Drugog svjetskog rata 1945. godine, nakon \xc4\x8dega je ukinuto njegovo javno kori\xc5\xa1tenje. Godine 1969. po\xc4\x8dinje se koristiti modificirani prikaz gradskog grba s crvenom zvjezdom. Lik sv. Dujma zamijenio je zvijezdu 1991. godine.'